REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/163-16

29. jul 2016. godine

B e o g r a d

ZAPISNIK

SA ČETVRTE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. JULA 2016. GODINE

Sednica je počela u 12,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Katarina Rakić, Dušica Stojković, Aleksandra Đurović, Branka Stamenković, Branimir Jovanović, Momo Čolaković i Petar Petrović (napustio sednicu u toku razmatranja 3. tačke dnevnog reda).

Sednici su prisustvovali zamenici članova Odbora: Vesna Rakonjac, zamenik Veroljuba Matića, Stefana Miladinović, zamenik Đorđa Milićevića, Aleksandra Jerkov, zamenik Bojana Pajtića i Marinika Tepić, zamenik Nenada Čanka.

Sednici nisu prisustvovali članovi Odbora: Veroljub Matić, Đorđe Milićević, Vojislav Šešelj, Nemanja Šarović, Bojan Pajtić, Nenad Konstantinović i Nenad Čanak.

Sednici je, na poziv predsednika Odbora, prisustvovala i Svetislava Bulajić, generalni sekretar Narodne skupštine.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje zahteva Željka Sušeca, narodnog poslanika, za davanje mišljenja za obavljanje druge javne funkcije (21 broj 02-1673/16 od 25. jula 2016. godine);
2. Donošenje odluke o obrazovanju Žalbene komisije Narodne skupštine, na predlog generalnog sekretara Narodne skupštine (21 broj 02-1686/16 od 26. jula 2016. godine);
3. Razno.

**PRVA TAČKA DNEVNOG REDA**: Razmatranje zahteva Željka Sušeca, narodnog poslanika, za davanje mišljenja za obavljanje druge javne funkcije

Predsednik Odbora je obavestio članove i zamenike članova Odbora da je narodni poslanik Željko Sušec podneo zahtev za davanje pozitivnog mišljenja za istovremeno obavljanje funkcije narodnog poslanika i funkcije odbornika Skupštine grada Pančeva, na koju je izabran 19. maja 2016. godine.

Diskusije nije bilo.

Na predlog predsednika, Odbor je jednoglasno dao pozitivno mišljenje Željku Sušecu da uz funkciju narodnog poslanika, može da obavlja i funkciju odbornika Skupštine grada Pančeva.

**DRUGA TAČKA DNEVNOG REDA:** Donošenje odluke o obrazovanju Žalbene komisije Narodne skupštine, na predlog generalnog sekretara Narodne skupštine

Predsednik Odbora je obavestio članove i zamenike članova Odbora da je Svetislava Bulajić, generalni sekretar Narodne skupštine, u skladu sa Zakonom o državnim službenicima, Poslovnikom i Odlukom o organizaciji i radu Službe Narodne skupštine, dostavila Odboru Predlog za obrazovanje Žalbene komisije Narodne skupštine, jer je članovima Žalbene komisije, koja je obrazovana Odlukom Administrativnog odbora od 27. jula 2011. godine, istekao petogodišnji mandat.

Generalni sekretar se zahvalila predsedniku i članovima Odbora što se u kratkom roku održava sednica na kojoj se razmatra predlog za obrazovanje Žalbene komisije koji je podnela i dodatno pojasnila da je predložila da sastav Komisije bude isti kao i u prethodnom mandatu, jer je kontinuitet važan za ažurno obavljanje tih poslova. Naglasila je da su predloženi članovi iskusni pravnici koji dobro poznaju propise o državnoj upravi, kao i upravni postupak, i napomenula da je predložen jedan novi član umesto člana koji je tokom mandata otišao u penziju.

Diskusije nije bilo.

Na predlog predsednika Odbor je, većinom glasova, doneo

O D L U K U

o obrazovanju Žalbene komisije Narodne skupštine

1. Obrazuje se Žalbena komisija Narodne skupštine (u daljem tekstu: Žalbena komisija).

2. Za predsednika Žalbene komisije imenuje se Sanja Pecelj, diplomirani pravnik.

3. Za članove Žalbene komisije imenuju se:

1) Nataša Rosić, diplomirani pravnik;

2) Sanja Stajić, diplomirani pravnik;

3) Milica Bašić, diplomirani pravnik;

4) Slađana Radivojević, diplomirani pravnik.

**TREĆA TAČKA DNEVNOG REDA:** Razno

Branka Stamenković, član Odbora, je iznela mišljenje da razmatranje zahteva iz prve tačke dnevnog reda sednice nije u nadležnosti Odbora jer narodi poslanik može obe funkcije da obavlja bez saglasnosti Odbora. Ukazala je i da je u sistemu e-parlamenta evidentiran zahtev Prekršajnog suda u Požarevcu koji datira od pre tri nedelje, kojim je od Odbora zatraženo da se izjasni o poslaničkom imunitetu narodnog poslanika koji se pozvao na imunitet u postupku koji se protiv njega vodi pred tim sudom. Zamolila je predsednika Odbora da se ovaj zahtev razmatra na sledećoj sednici na koju bi bio pozvan poslanik kako bi objasnio o kom se prekršaju radi.

Predsednik Odbora je ukazao da predsednik odbora odlučuje o tome šta će se naći na dnevnom redu sednice, s obzirom na činjenicu da dnevni red sednice predlaže predsednik odbora, kao i da član odbora ima pravo da predloži dopunu dnevnog reda, u skladu sa članom 92. stav 4. Poslovnika, jer se odredbe Poslovnika shodno primenjuju i na sednice odbora.

U vezi sa podnetim zahtevom Željka Sušeca, za davanje pozitivnog mišljenja, predsednik Odbora je rekao da nije mogao da zanemari zahtev koji je podneo imenovani narodni poslanika, da je Odbor dao pozitivno mišljenje, a da Agencija može da ukaže da nije bilo potrebe za pribavljanje mišljenja, te da je to posao Agencije.

U vezi sa pitanjem imuniteta poslanika koji se u prekršajnom postupku pozvao na imunitet, ukazao je da prema Ustavu Republike Srbije, protiv narodnog poslanika ne može da se vodi krivični ili drugi postupak u kome se može izreći kazna zatvora; da je prekršajni postupak jedan od postupaka u kome se može izreći kazna zatvora; da Prekršajni sud u Požarevcu nije tražio od Odbora da odlučuje o imunitetu poslanika, već informaciju o tome da li je Zoran Milekić još uvek narodni poslanik. Dalje je naveo, da je pre mesec dana dopisom obavestio Sud da je imenovani narodni poslanik i da uživa poslanički imunitet, kao i da time nije postupio suprotno Poslovniku niti je prekršio bilo koji drugi propis.

Branka Stamenković je pozvala sve članove Odbora na kolegijalniji i parlamentarniji odnos, kao i na poštovanje procedura predviđenih Poslovnikom, sa čime se složio predsednik Odbora.

\*\*\*

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović